KUTATÁSI BESZÁMOLÓ
Az ELTE BTK Irodalomtudományi Doktori Iskola Magyar és Összehasonlító Folklorisztika Program harmadéves hallgatója vagyok. Kutatásom témája az első magyar népmesegyűjtemény keletkezési történetének feltárása, melyet Bécsben adott ki Gaal György, 1822-ben. Gaal György munkásságának és a kötet keletkezésének feltárása nem csak azért adósság a néprajztudomány története szempontjából, mert egy régi forrásegyüttesről van szó, hanem azért is, mivel a kéziratok német nyelven, fraktúr kézírással készültek, mely nagy mértékben növeli a feltárás nehézségeit. A kutatást nem csak az időbeni távolság, hanem a térbeli is jellemzi: Bécsben található a kéziratok ugyan kisebb, ám mégis fontos része. Gaal György (Georg von Gaal) Esterházy Miklós bécsi könyvtárnoka volt, aki a népmeséket Esterházy magánhadseregében szolgáló katonáktól gyűjtötte. 
Kutatásomnak három fő célja volt: 

1. Gaal Györgyhöz köthető kéziratok feltárása, másolása; 

2. Az Esterházy Regimentben szolgáló mesemondó katonák kilétének kiderítése; 

3. A bécsi könyvtárban található összes vonatkozó szakirodalom feltárása, digitalizálása. 

A Tehetséggondozási Tanács útikölstég támogatása segítségével 2017. november 19-24. között öt aktív kutatási napot tölthettem Bécsben. Munkám középpontjában az Osztrák Állami Levéltár és Hadiarchívumban (Österreichisches Staats- und Kriegsarchiv) található anyagok, illetve a Nemzeti Könyvtár (Nationalbibliothek) gyűjteményei, különösképpen a levelétára voltak számomra kiemelt jelentősségűkek. 

Az Osztrák Hadi Archívum magyar referenseivel: dr. Lázár Balázzsal és dr. Oross Andrással való előzetes egyeztetés alapján már előre kikértem a levéltári anyagokat, ahol 4 napot töltöttem kutatással. A Kriegsarchiv zárása után munkámat minden nap a Nationalbibliothekban folytattam a Gaalhoz vonatkozó anyagok feltárásával, melyeket digitális illetve fénymásolat formájában el is hozhattam. 
Ezzel a munkával úgy vélem, sikerült áttekinteni az első magyar népmesegyűjteményhez köthető összes forrást, mely lehetővé teszi a doktori disszertáció elkészítését. Köszönet érte!

Budapest, 2017. november 28. 

